**Pranešimas žiniasklaidai**

**2025 m. gegužės 12 d.**

**SVV įmonėms – iki 100 tūkst. eurų finansavimas be turto įkeitimo su ILTE garantija**

**Smulkiojo ir vidutinio verslo (SVV) įmonės „Citadele“ banke nuo šiol gali gauti iki 100 tūkst. eurų mikropaskolas apyvartinių lėšų finansavimui be turto įkeitimo. Finansavimo pasiūlymą bankas pateiks per vieną darbo dieną. Mikropaskolos bus teikiamos su ILTE finansine priemone „Portfelinės garantijos 3“, kuri finansuojama valstybės lėšomis.**

Iki šiol bankas teikė mikropaskolas be turto įkeitimo iki 25 tūkst. eurų, o dabar pritaikius ILTE garantiją, bankas suteikia galimybę SVV įmonėms pasiskolinti net iki 100 tūkst. eurų apyvartinių lėšų finansavimui be turto įkeitimo. Mikropaskolos grąžinimo terminas – iki 60 mėnesių.

Mikropaskolos bus teikiamos su valstybės „*de minimis*“ pagalba SVV įmonėms, kurių darbuotojų skaičius turi nesiekti 250, o metinė įmonės apyvarta turi neviršyti 50 milijonų eurų ir/arba įmonės balanse nurodyto viso turto vertė negali būti didesnė nei 43 milijonai eurų. Šie kriterijai taikomi įmonių grupės lygiu.

Pasak „Citadele“ banko valdybos nario ir Verslo bankininkystės vadovo Baltijos šalyse Vaido Žagūnio, bendradarbiavimas su ILTE suteikia daugiau galimybių patenkinti augančius verslo poreikius.

„Siekdami skatinti SVV plėtrą, nuosekliai ieškome sprendimų, kaip sudaryti palankesnes sąlygas įmonėms greitai ir paprastai gauti finansavimą bei patenkinti verslo poreikius. Pritaikydami ILTE garantiją mikropaskoloms, suteikiame galimybę įmonėms, net ir neturinčioms užstato, skolintis paprasčiau – finansavimo pasiūlymą pateiksime per vieną darbo dieną užpildžius paraišką internetu, o lėšas išmokėsime dar tą pačią dieną pasirašius mikropaskolos sutartį“, – teigia V. Žagūnis.

ILTE atstovo teigimu, finansavimas smulkiam ir vidutiniam verslui su ILTE finansine priemone „Portfelinės garantijos 3“ yra ne tik paprastas bet ir prieinamas.

Nuo 2017 m. Citadele“ bankas su ILTE portfelinėmis garantijomis suteikė daugiau kaip 170 mln. eurų paskolų beveik 600 smulkaus ir vidutinio dydžio įmonių.